Tesla teaser ny familiebil: “Federe end en minivan”

Elon Musk antyder, at Tesla arbejder på en ny model, som ifølge ham selv bliver “langt federe end en minivan”. Det kan meget vel være første tegn på, at mærket vil genopfinde den praktiske familiebil på sin helt egen, mærkelige og meget Tesla-agtige måde.

Kommentaren faldt på X, efter at en bruger efterlyste en Tesla-minivan. Musk svarede kort, men præcist nok til at sætte rygtemøllen i gang: Teslas designere og ingeniører arbejder på noget, der er “way cooler than a minivan”. Det er klassisk Musk. Få ord, maksimal støj.

Something way cooler than a minivan is coming
— Elon Musk (@elonmusk) March 25, 2026

Det mest sandsynlige gæt er ikke en minivan i gammeldags forstand, men en høj, rummelig og designmæssigt opsigtsvækkende Tesla med fokus på passagerer og fleksibilitet. Måske noget i retning af en lukket og mere familievenlig aflægger af Cybertruck-idéen.

Måske en helt ny biltype, der forsøger at gøre “people mover”-konceptet sexet. Det ville ligne Tesla godt at tage et segment, som normalt forbindes med funktion frem for følelser, og pakke det ind i science fiction og kantet design.

Samtidig findes der allerede et andet spor i Teslas univers. Ved selskabets robotaxi-præsentation i oktober 2024 viste Tesla også den såkaldte Robovan frem, et stort autonomt køretøj designet til at transportere mange mennesker eller gods. Den blev præsenteret som en del af Teslas bredere satsning på selvkørende transport, og The Verge beskrev den som en passagervogn med plads til op mod 20 personer. Det gør den dog mere til fremtidig kollektiv transport end til den familiebil, de fleste forbrugere kan parkere i indkørslen.

Derfor er Musks “federe end en minivan”-kommentar interessant, selv om den endnu er frustrerende vag. Hvis Tesla virkelig vil bygge en rummelig elbil til familier, kan det blive en af mærkets mest relevante nyheder i årevis. Ikke fordi minivans er sexede, men fordi hverdagen vinder over hype. Og hvis nogen kan få købere til at drømme om en bil med fokus på børn, bagagerum og siddepladser, så er det netop Tesla.

Tesla teaser ny familiebil: “Federe end en minivan”