Tesla vil have dig over på FSD: Gratis funktioner forsvinder fra nye biler

Da Tesla i denne uge fik godkendt Full Self-Driving (FSD) i Danmark, blev det af mange set som begyndelsen på en ny æra for selvkørende teknologi.(Og nogen ser det som en decideret trussel imod sikkerhed på vejene, men det er en helt anden historie…) Lanceringen rejser dog også et andet spørgsmål: Hvad får Tesla-ejere egentlig, hvis de ikke betaler for FSD?

Selv om Tesla i mange år gjorde avancerede førerassistentsystemer til en central del af mærkets identitet, er udviklingen de senere år gået i én retning. Stadigt flere funktioner er blevet flyttet over i FSD-pakken, mens standardudgaven af software i bilerne er blevet mere begrænset. Det betyder, at ejere af nye Tesla-modeller i dag i flere tilfælde får færre førerassistentfunktioner end tidligere – medmindre de betaler ekstra. Hver måned, vel at mærke.

På en måde gør Tesla det modsatte af, hvad de har gjort på selve hardwaren – altså bilerne – hvor de har simplificeret alt, så man ikke, som på mange “gamle” brands, skal vælge imellem et hav af pakker med udstyr. I stedet skal man altså nu købe sig adgang til den hardware, som bilen rent faktisk HAR. Det understreger brandets ophav som mere et tech-brand end et bil brand. I tech-industrien er der også sket et ganske voldsomt skifte imod at tjene penge på “services” i stedet for hardware. Ofte får man hardwaren næsten gratis – men skal så betale for at bruge den. Det flytter Tesla altså nu over i bilindustrien på den relativt hårde måde.

Fra Autopilot til FSD

Tesla var blandt de første bilproducenter til at gøre avanceret førerassistance til noget, almindelige bilkøbere kunne få adgang til. Autopilot blev hurtigt et af mærkets stærkeste salgsargumenter, og mange forbandt Tesla med funktioner som automatisk styring i vognbanen og intelligent fartpilot.

Men hvor Autopilot tidligere var et centralt element i Tesla-oplevelsen, er fokus i dag flyttet mod FSD. Det er her, de avancerede funktioner nu findes – og det er også her, abonnementsindtægterne ligger.

I Danmark koster FSD i skrivende stund flere 750 kr. pr. måned. Man kan ikke længere købe sig til FSD i bilens levetid, og må altså i stedet betale for abonnementet. Det gælder altså for alle nye biler, at FSD nu kun er muligt at få som abonnement.

Flere funktioner kræver nu betaling

Med FSD får Tesla-ejere adgang til funktioner som automatisk vognbaneskift, navigering på motorveje, automatisk parkering og Summon, hvor bilen kan køre frem til ejeren på egen hånd. Den nye FSD Supervised gør det desuden muligt for bilen at håndtere langt mere komplekse trafiksituationer, så længe føreren holder opsyn. Den kan – stort set – køre af sig selv, men igen – under opsyn.

Samtidig er standardpakken blevet mere beskeden. Nye Tesla-ejere får fortsat adaptiv fartpilot, automatisk nødbremse og en række sikkerhedssystemer, men flere af de funktioner, der tidligere var med til at adskille Tesla fra konkurrenterne, er i dag placeret bag FSD betalingsmuren. Man kunne derfor hævde, at Tesla gradvist gør FSD mindre til en luksusfunktion og mere til et nødvendigt tilkøb for kunder, der egentlig måske bare ønskede sig en lane-assist funktion, der altså nu ikke længere er med som standard.

Hardware er også forsvundet

Udviklingen handler ikke kun om software. Tesla har gennem de senere år også fjernet flere typer hardware fra bilerne. Først forsvandt radaren fra mange modeller. Senere blev ultralydssensorerne omkring bilen fjernet. I stedet satser Tesla i dag næsten udelukkende på kameraer og kunstig intelligens under navnet Tesla Vision.Tesla argumenterer for, at kameraer i sidste ende kan levere bedre resultater end traditionelle sensorer. Om det så reelt er tilfældet må vi vente at se – fra flere konkurrenter lyder det eksempelvis, at reelt selvkørende teknologi ikke vil være muligt uden LiDAR. Men det afviser Tesla altså, og satser på deres Vision software.

Fremtidens bil er software

Tesla er langt fra den eneste bilproducent, der eksperimenterer med abonnementer. Flere producenter sælger i dag softwarefunktioner efter købet, og branchen bevæger sig generelt i retning af løbende indtægter frem for engangssalg. Men Tesla er blandt de virksomheder, der er gået længst. Hvor bilen tidligere blev betragtet som et færdigt produkt, bliver den i stigende grad en platform, hvor nye funktioner kan låses op mod betaling.

Spørgsmålet er derfor, om FSD blot er et avanceret tilvalg – eller om Tesla gradvist er ved at gøre abonnementet til en nødvendig del af det at eje en bil. For så vidt det sidste er tilfældet bør det allerede nu være en betydeligt del af kommende bilejeres overvejelser.

Tesla vil have dig over på FSD: Gratis funktioner forsvinder fra nye biler